CMC บวก 3% ลุ้นรายได้ปี 62 พุ่งแตะ 3 พันลบ. หลังจ่อผุด 10 โครงการใหม่มูลค่า 1 หมื่นลบ.
CMC บวก 3% ลุ้นรายได้ปี 62 พุ่งแตะ 3 พันลบ. หลังจ่อผุด 10 โครงการใหม่มูลค่า 1 หมื่นลบ. ล่าสุด ณ เวลา 11.59 น. อยู่ที่ระดับ 1.72 บาท บวก 0.05 บาท หรือ 2.99% สูงสุดที่ระดับ 1.75 บาท ต่ำสุดที่ระดับ 1.66 บาท ด้วยมูลค่าการซื้อขาย 48.04 ล้านบาท
5 ก.พ. 2562

ผู้สื่อข่าวรายงานว่า ราคาหุ้น บริษัท เจ้าพระยามหานคร จำกัด (มหาชน) หรือ CMC ณ เวลา 11.59 น. อยู่ที่ระดับ 1.72 บาท บวก 0.05 บาท หรือ 2.99% สูงสุดที่ระดับ 1.75 บาท ต่ำสุดที่ระดับ 1.66 บาท ด้วยมูลค่าการซื้อขาย 48.04 ล้านบาท

โดยราคาหุ้น CMC ปรับตัวขึ้นวันนี้ คาดว่านักลงทุนเข้ามาเก็งกำไรหลังบริษัทมีการตั้งเป้ารายได้รวมปี 62 โต 50% แตะ 3,000 ล้านบาท พร้อมเตรียมเปิดโครงการใหม่ 9-10 โครงการ มูลค่ารวม 9,000-10,000 ล้านบาท หวังโกยยอดขาย 5,000 ล้านบาท พร้อมรุกธุรกิจให้บริการรับเหมาก่อสร้าง หลังตุนแบ็กล็อก 200 ล้านบาท
อนึ่งก่อนหน้านี้ นายแพทย์วิเชียร แพทยานันท์ ประธานเจ้าหน้าที่บริหาร CMC เปิดเผยว่า ในปี 2562 บริษัทตั้งเป้าหมายจะมีรายได้รวมอยู่ที่ 3,000 ล้านบาท เติบโต 50% จากปี 2561 โดยสัดส่วนรายได้จะมาจากธุรกิจอสังหาริมทรัพย์ 90% หรือประมาณ 2,700 ล้านบาท และรายได้จากธุรกิจให้บริการรับเหมาก่อสร้างประมาณ 10% หรือประมาณ 300 ล้านบาท
ขณะเดียวกันบริษัทตั้งเป้าหมายในปี 2562 จะมีอัตรากำไรสุทธิอยู่ที่ระดับไม่ต่ำกว่า 10% จากปี 2561 ที่ผ่านมามีอัตรากำไรสุทธิอยู่ที่ระดับประมาณ 5-6% โดยจะเน้นการบริหารจัดการต้นทุนและลดภาระหนี้สินจากการชำระคืนเงินกู้บางส่วนจากเงินที่ระดมทุน ทำให้ในปี 2562 บริษัทจะสามารถลดต้นทุนทางการเงินลงได้อย่างมีนัยสำคัญ โดยล่าสุดอัตราหนี้สินที่มีภาระดอกเบี้ยต่อทุน (IBD/E) ลดลงอยู่ที่ระดับ 0.9 เท่า
ทั้งนี้ ปัจจุบันบริษัทมียอดขายรอโอน (Backlog) ในมือ 1,050 ล้านบาท ซึ่งจะทยอยรับรู้รายได้ในปี 2562 จำนวน 550 ล้านบาท ส่วนที่เหลือจะทยอยรับรู้รายได้ในปีถัดไป รวมทั้งล่าสุดบริษัทยังมีสินค้าพร้อมโอน (สต๊อก) ในมือมูลค่ารวมกว่า 3,200 ล้านบาท จะรับรู้รายได้ทันทีหลังการขาย ซึ่งบริษัทเตรียมออกแคมเปญการตลาดเพื่อจูงใจและกระตุ้นการขายต่อเนื่องตลอดทั้งปี และเร่งเพิ่มช่องทางการจำหน่ายผ่านกลุ่มตัวแทนจำหน่ายมากขึ้น ซึ่งคาดว่าจะทำให้ยอดขายและรายได้ในปี 2562 สามารถเติบโตได้ตามเป้าหมายอย่างแน่นอน
สำหรับเป้าหมายยอดขาย (Presale) ในปี 2562 บริษัทตั้งไว้ 5,000 ล้านบาท โดยในปี 2562 บริษัทมีแผนเปิดตัวโครงการรวมประมาณ 9-10 โครงการ มูลค่าโครงการรวมประมาณ 9,000-10,000 ล้านบาท เป็นโครงการแนวราบ จำนวน 1 โครงการ และเป็นโครงการคอนโดมิเนียมประมาณ 8-9 โครงการ